ગુજરાત ઔદ્યોગિક ક્ષેત્રે હરણફાળ ભરી રહ્યું છે. વિકાસની કેડીઓ પાંગરી રહી છે તેના કારણે રોડ, રેલવે, મકાન બાંધકામ, ફેક્ટરીઓ ખૂબ પ્રમાણમાં વધી રહી છે. જેથી હવા, પાણી, જમીન, વાયુ પ્રદૂષણ, અવાજ પ્રદૂષણ મોટા પ્રમાણમાં ભરડો લઇ રહ્યું છે. ફેક્ટરીઓના પાણીનું કેમિકલ, ધૂમાડાનો ઝેરી ગેસ અને અવાજના કારણે પણ હવા અને અવાજ પ્રદૂષણ વધી જાય છે. વાહનોના ધૂમાડાનો ઝેરી ગેસ અને અવાજના કારણે પણ હવા અને પ્રદૂષણ ફેલાય છે. આ તમામ પ્રકારના પ્રદૂષણના કારણે હવામાં ઝેરી વાયુઓનું પ્રમાણ વધી રહ્યું છે. જે અંગે ગમે તેટલાં આર્થિક પ્રયત્નો કરવા છતાં હવાનું શુદ્ધિકરણ શક્ય બને તેમ નથી. તેના માટે ફક્ત વૃક્ષ એક જ એવી ગરણી છે જે વિનામૂલ્યે હવાને શુદ્ધ કરે છે. વૃક્ષો જમીનનાં ધોવાણને પણ અટકાવે છે. જેથી વૃક્ષોના વાવેતરનો મહિમા વધારવામાં આવી રહ્યો છે.